CELEX: E2008C0166
Language: lt
Date: 1205280000000
Title: 2008 m. kovo 12 d. ELPA Priežiūros institucijos sprendimas Nr. 166/08/COL dėl tariamos valstybės pagalbos Norvegijos šiaurės elnių skerdimo pramonei (Norvegija)

12.2.2009   
            
            
               LT
            
            
               Europos Sąjungos oficialusis leidinys
            
            
               L 41/24
            
         ELPA PRIEŽIŪROS INSTITUCIJOS SPRENDIMAS
   
   Nr. 166/08/COL
   2008 m. kovo 12 d.
   dėl tariamos valstybės pagalbos Norvegijos šiaurės elnių skerdimo pramonei (Norvegija)
   ELPA PRIEŽIŪROS INSTITUCIJA (1),
   ATSIŽVELGDAMA į Europos ekonominės erdvės susitarimą (2), ypač į jo 8 ir 61–63 straipsnius ir 3 bei 26 protokolus,
   ATSIŽVELGDAMA į ELPA valstybių susitarimą dėl Priežiūros institucijos ir Teisingumo Teismo įsteigimo (3), ypač į jo 5 ir 24 straipsnius,
   ATSIŽVELGDAMA į Priežiūros institucijos ir Teismo susitarimo 3 protokolo I dalies 1 straipsnio 3 dalį ir II dalies 4 straipsnio 2 dalį,
   kadangi:
   1.   Faktai
   2007 m. spalio 11 d. (Nr. 446496) Institucija gavo skundą dėl galimos valstybės pagalbos Norvegijos šiaurės elnių skerdimo pramonei. Skunde tvirtinama, kad nuo 2004 m. liepos mėn. iki 2006 m. lapkričio mėn. „Reindriftens Utviklingsfond“ (4) skyrė maždaug 7,2 mln. NOK (apie 910 000 EUR) valstybės pagalbą šiaurės elnių skerdimo įmonei „Boalvvir BA“. Dotacijas patvirtino Žemės ūkio ir maisto produktų ministerija. Skundo pateikėjas nenurodė, kad „Boalvvir BA“ be šiaurės elnių skerdimo užsiima kita veikla.
   2007 m. spalio 16 d. raštu (Nr. 447285) Institucija patvirtino gavusi skundą.
   2007 m. gruodžio 6 d. raštu (Nr. 456147) Institucija informavo skundo pateikėją, kad Institucijos Konkurencijos ir valstybės pagalbos direktoratas (5) padarė negalutinę išvadą, jog skundas yra susijęs su produktais, kuriems netaikomas EEE susitarimas, todėl Institucija neturi kompetencijos imtis veiksmų šioje srityje. Skundo pateikėjui buvo pranešta, kad, jei per du mėnesius nuo rašto gavimo jis nepateiks daugiau informacijos, galinčios įtikinti KVPD, kad skunde nurodyta pagalba įeina į EEE susitarimo taikymo sritį, KVPD pasiūlys Institucijos kolegijai nutraukti bylą ir nesiimti jokių tolesnių veiksmų.
   Skundo pateikėjas neatsakė į 2007 m. gruodžio 6 d. Institucijos raštą.
   2.   Vertinimas
   Institucija pažymi, kad tam, kad galiotų EEE susitarimo 61 ir 63 straipsnių su valstybės pagalba susijusios nuostatos, valstybės pagalba turi būti suteikiama įmonėms, gaminančioms produktus, įeinančius į EEE susitarimo taikymo sritį.
   EEE susitarimo 8 straipsnio 3 dalyje numatyta:
   
      „Jei nenurodyta kitaip, šio susitarimo nuostatos galioja:
      
                  a)
               
               
                  produktams, įtrauktiems į Suderintos prekių aprašymo ir kodavimo sistemos 25–97 skirsnius, išskyrus 2 protokole nurodytus produktus;
               
            
                  b)
               
               
                  3 protokole nurodytiems produktams, kuriems taikomi specialūs protokole nustatyti susitarimai.“
               
            
   EEE susitarimo 8 straipsnio 3 dalimi apribojama materialinė EEE susitarimo taikymo sritis minėtiems produktams, jei susitarime nenurodyta kitaip. Šiaurės elniai ir iš šiaurės elnių pagaminti produktai, kuriems netaikomi Suderinto prekių aprašymo ir kodavimo sistemos 25–97 skirsniai arba kurie nenurodyti EEE susitarimo 3 protokole, neįeina į šio susitarimo bendrą taikymo sritį.
   Šiuo atveju tariamos pagalbos gavėjas yra įmonė, užsiimanti elnių skerdimu. Elnių skerdimo įmonių gaminamiems produktams taikomi Suderinto prekių aprašymo ir kodavimo sistemos 2, 5, 15, 16 ir 23 skirsniai, todėl jie neįeina į EEE susitarimo taikymo sritį. Be to, produktams netaikomas EEE susitarimo 3 protokolas.
   Vadinasi, skundas yra susijęs su tariama valstybės pagalba įmonėms, gaminančioms produktus, neįeinančius į EEE susitarimo taikymo sritį, kaip apibrėžta EEE susitarimo 8 straipsnio 3 dalyje.
   Tuo remdamasi Institucija padarė išvadą, kad skundo dalykas neįeina į EEE susitarimo taikymo sritį, todėl Institucija neturi kompetencijos vertinti su tuo susijusios galimos valstybės pagalbos (6).
   3.   Išvada
   Todėl Institucija padarė išvadą, kad aiškiai nėra priežasčių tęsti bylą.
   Šiomis aplinkybėmis Institucija nusprendė bylą baigti,
   PRIĖMĖ ŠĮ SPRENDIMĄ:
   1 straipsnis
   ELPA priežiūros institucija mano, kad dotacijos Norvegijos elnių skerdimo pramonei nėra valstybės pagalba pagal EEE susitarimo 61 straipsnį.
   2 straipsnis
   Šis sprendimas yra skirtas Norvegijos Karalystei.
   3 straipsnis
   Tekstas autentiškas tik anglų kalba.
   
      Priimta Briuselyje, 2008 m. kovo 12 d.
      
         
            ELPA priežiūros institucijos vardu
         
         
            Pirmininkas
         
         Per SANDERUD
         
         
            Kolegijos narys
         
         Kurt JAEGER
         
      
   
   
      (1)  Toliau – Institucija.
   
      (2)  Toliau – EEE susitarimas.
   
      (3)  Toliau – Priežiūros institucijos ir Teismo susitarimas.
   
      (4)  Plėtros fondas elnininkystei.
   
      (5)  Toliau – KVPD.
   
      (6)  Žr. 2005 m. liepos 15 d. Institucijos sprendimą Nr. 176/05/COL dėl tariamos valstybės pagalbos žuvininkystės sektoriuje.